b"\n_START_ARTICLE_\nHans Curt Flemming\n_START_PARAGRAPH_\nHans Curt Flemming (30. november 1886 i Stettin \xe2\x80\x93 15. februar 1935 i Weingarten, Baden-W\xc3\xbcrttemberg) var en tysk kaptajnl\xc3\xb8jtnant og pioner indenfor luftfart, som fra 1. april 1918 var stationeret p\xc3\xa5 luftskibsbasen i T\xc3\xb8nder som kommandant for stedets nyeste og mest moderne zeppeliner L 60, indtil \xc3\xb8del\xc3\xa6ggelsen ved bombardementet 19. juli 1918._NEWLINE_Efter realeksamen arbejdede han et halvt \xc3\xa5r p\xc3\xa5 skibsv\xc3\xa6rftet i Stettin og startede 1907 som s\xc3\xb8kadet i den Kaiserliche Marine. I 1910 blev han forfremmet til l\xc3\xb8jtnant og 1913 til Oberleutnant zur See (premierl\xc3\xb8jtnant).\n_START_SECTION_\nPioner i civil luftfart\n_START_PARAGRAPH_\nI september 1919 satte Hugo Eckener Hans Flemming til at flyve LZ 120 Bodensee til Friedrichshafen, men 3. juli 1921 m\xc3\xa5tte han aflevere luftskibet som krigsskadeerstatning til Italien, hvor det omd\xc3\xb8btes 'Esperia'. I oktober 1924 leverede han ogs\xc3\xa5 LZ 126 som krigsskadeerstatning til USA, hvor det omd\xc3\xb8btes til ZR-3 'USS Los Angeles'._NEWLINE_Hans Curt fl\xc3\xb8j 55 ture med LZ 127 Graf Zeppelin, bl.a. i oktober 1928 p\xc3\xa5 den store Amerikarejse sammen med Hugo Eckener, hvor 9.926 km tilbagelagdes p\xc3\xa5 112 timer. I marts 1929 fulgte en tur til Orienten, i august-december 1929 en jordomrejse, maj-juni 1930 den f\xc3\xb8rste Sydamerikatur og juli 1931 en tur til Arktis._NEWLINE_Med st\xc3\xa6rke smerter gennemf\xc3\xb8rte han sin sidste tjenestetid i 1934, men efter en tarmoperation d\xc3\xb8de han senere p\xc3\xa5 sygehuset i Weingarten i en alder af 48 \xc3\xa5r og blev begravet ved Flughafen Friedrichshafen._NEWLINE_I Nordholz p\xc3\xa5 flymuseet Aeronauticum udstilles effekter fra boet efter Hans Curt Flemming.\n_START_SECTION_\nFamilie\n_START_PARAGRAPH_\nHans Curt Flemming var s\xc3\xb8n af stork\xc3\xb8bmanden Hermann Flemming og hustru Hedwig Bally i Stettin. Faderen d\xc3\xb8de meget tidligt. Den 4. december 1919 giftede han sig med Lisa Meister fra kurbyen Misdroy (polsk:Mi\xc4\x99dzyzdroje) ved Stettin._NEWLINE_S\xc3\xb8nnen J\xc3\xbcrgen Flemming (1920-2013) var 1967-1984 borgmester i Friedrichshafen."